La Llei 24/1991, de 29 de novembre, de l'habitatge, va crear el Consell Assessor de l'Habitatge com a òrgan de caràcter consultiu i assessor de la Generalitat de Catalunya en aquesta matèria.
Aquest òrgan té com a funcions principals informar dels plans i programes elaborats per la Direcció General d'Arquitectura i Habitatge i fer informes, propostes i suggeriments sobre les diferents línies d'actuació que integren la política d'habitatge de la Generalitat de Catalunya.
La composició del Consell Assessor de l'Habitatge va ser modificada per la Llei 7/1998, de 8 de juny.
Aquesta modificació recollia les demandes socials de determinats col·lectius d'integrar-se en el Consell Assessor de l'Habitatge, la participació dels quals es va considerar de gran transcendència pel paper actiu que desenvolupen en l'establiment i l'execució de les polítiques d'habitatge.
Darrerament, la Llei 21/2001, de 28 de desembre, de mesures fiscals i administratives, ha establert amb caràcter general la composició d'aquest Consell, mantenint la participació de les administracions i dels col·lectius actualment representats, i alhora preveu que ha de ser el Govern de la Generalitat qui ha de fixar-ne la composició.
Per tot això, a proposta del conseller de Política Territorial i Obres Públiques i d'acord amb el Govern,
Componen el Consell Assessor de l'Habitatge de Catalunya:
a) El conseller o consellera de Política Territorial i Obres Públiques, a qui correspon la presidència.
b) El director o directora general d'Arquitectura i Habitatge, a qui correspon la vicepresidència.
c) El director o directora general d'Urbanisme, en qualitat de vocal.
d) El director o la directora de l'Institut Català del Sòl, en qualitat de vocal.
e) El president o la presidenta d'Adigsa o persona en qui delegui, en qualitat de vocal.
f) Sengles persones representants dels departaments de la Presidència, de Governació i Relacions Institucionals, d'Economia i Finances, d'Indústria, Comerç i Turisme, de Medi Ambient, de Cultura i de Benestar Social, amb categoria de director general o similar, en qualitat de vocals.
g) Quatre persones en representació dels municipis de Catalunya, designades per les entitats representatives d'aquests, en qualitat de vocals.
h) Dues persones en representació de l'Associació de Promotors Públics, designades per aquesta entre les persones que desenvolupin les tasques en el territori de Catalunya, en qualitat de vocals.
i) Dues persones en representació de les associacions empresarials vinculades al sector de la promoció i construcció immobiliària, designades per aquestes, en qualitat de vocals.
j) Dues persones en representació de les organitzacions sindicals, designades per les organitzacions sindicals més representatives, en qualitat de vocals.
k) Una persona en representació del Col·legi d'Arquitectes de Catalunya i una altra en representació del Consell Superior de Col·legis d'Arquitectes Tècnics i Aparelladors de Catalunya, designades per les entitats respectives, en qualitat de vocals.
l) Dues persones en representació de les associacions de defensa dels consumidors i dels usuaris, designades per aquestes, en qualitat de vocals.
m) Dues persones en representació del Consell Nacional de la Joventut de Catalunya, designades pel Secretariat Permanent, en qualitat de vocals.
n) Dues persones en representació dels professionals que intervenen en el tràfic immobiliari: una designada pels col·legis d'agents de la propietat immobiliària de Catalunya i una altra designada pel Consell de Col·legis Territorials d'Administradors de Finques de Catalunya, en qualitat de vocals.
o) Una persona en representació de la Confederació d'Associacions de Veïns de Catalunya, i una altra en representació de la Federació d'Associacions de Veïns d'Habitatge Social de Catalunya, en qualitat de vocals.
p) Una persona en representació de les entitats integrades per propietaris de finques urbanes subjectes a la tutela administrativa de la Generalitat de Catalunya, designada per aquestes entitats, en qualitat de vocal.
q) Una persona en representació de la Federació de Cooperatives d'Habitatges de Catalunya i una altra en representació de les fundacions privades promotores d'habitatges sense ànim de lucre, designades per les entitats respectives, en qualitat de vocals.
r) El secretari o la secretària del Consell, nomenat/ada pel conseller o consellera de Política Territorial i Obres Públiques.